הכבש השישה עשר

"הכבש השישה עשר" הוא ספר שירי ילדים של יהונתן גפן שראה אור בשנת 1978. תקליט הילדים שיצא בעקבות הספר, נחשב לפורץ דרך ולאחד הנמכרים בכל הזמנים בישראל.

ב-2014 זכו יוני רכטר ויהונתן גפן בפרס אקו"ם ע"ש לוין קיפניס לתרומה מיוחדת בתחום היצירה לילדים. בנימוקי השופטים נכתב:

 היסטוריה 
תחילתה של העבודה על הספר "הכבש השישה עשר" הייתה בהצעה של מנכ"ל הוצאת הספרים "דביר" אפרים ברוידא לגפן לכתוב עבור ההוצאה ספר ילדים. גפן, שהופיע באותה העת בערב משותף עם דויד ברוזה ויעל לוי, "שיחות סלון", לקח חופשה מההופעות וטס לפריז. הוא גר במלון בלה אל וכעבור שבוע סיים את העבודה על השירים. מקור שם הספר בסיפור שבו מתאר המספר כיצד הוא נרדם בדרך כלל תוך כדי ספירת כבשים בהגיעו לכבש השישה עשר.

הספר לא הפך להצלחה מסחרית בחנויות הספרים, אך בעקבותיו הפיק דודו אלהרר תקליט המבוסס על שירי הספר.
ב-22 בנובמבר 1978 יצא לאור התקליט בהשתתפות יהודית רביץ, גידי גוב, דויד ברוזה ויוני רכטר. האלבום זכה להצלחה גדולה במיוחד ונחשב לאחד האלבומים הישראלים הנמכרים ביותר בכל הזמנים. השירים "גן סגור" ו"הילדה הכי יפה בגן", שהיה גם השיר הראשון עליו עבדו יחד גפן ורכטר, הפכו ללהיטי רדיו גדולים. מלבד רכטר, שהפיק מוזיקלית את האלבום והלחין את רובו, תרמו לחנים לתקליט גם דויד ברוזה, יצחק קלפטר, שפי ישי ועדה נסטוביץ'. הצלחת התקליט החזירה את ספרו של יהונתן גפן לחנויות ותרמה מאוד למכירות הספר במשך השנים.

באוקטובר 1979 הפך האלבום המצליח למופע חי והחבורה יצאה לסיבוב הופעות בהשתתפות החברים המקוריים, יוני רכטר, דויד ברוזה, גידי גוב ויהודית רביץ, ועם נגנים נוספים (שם-טוב לוי: חליל, שלמה יידוב: גיטרות).

ב-1981 קורין אלאל הלחינה וביצעה את השיר שיר לשירה, בעיבודו של עדי ישעיה, שנכלל בספר אך לא במופע. ב-1982 הקליטה הזמרת יעל לוי את השיר בלחן אחר, של משה לוי, עבור אלבומה הראשון, יעל לוי.

"הכבש השישה עשר" נכתב עבור ילדים. מילות השירים והסיפורים משקפות לרוב את נקודת הראות ומחשבותיהם של ילדים, כפי שניתן לראות בשירים "גן סגור", "ריח של שוקולד" ו"ברקים ורעמים". שירי האלבום התבססו על שירי הספר, אך עובדו לעיתים כדי להתאים ללחן או לספק חוויית האזנה לילדים. בשיר הארס-פואטי "איך שיר נולד?" לדוגמה, התווספו שורות שמקבלות את פני הילדים ומספקות מתכון ל"יצירת שיר" ובשיר "מי שמביט" הוספה השורה "עכשיו תיקחו את התקליט ותהפכו לצד שני" כדי לידע את הילדים שהתקליט לא הסתיים.

 מופעים ומחוות לאורך השנים 
שירי "הכבש השישה עשר" שולבו מאוחר יותר בהצגה בשם זה שנכתבה ובוימה בידי מיכאל גורביץ'. ההצגה הועלתה לראשונה בתיאטרון הקאמרי ב-2 בדצמבר 1991 וזכתה להצלחה רבה. לכבוד ההצגה נוסף השיר "השיר של אריאלה". בשנת 2009 אותה הצגה הועלתה מחדש בהפקת "תיאטרון ארצי לנוער" ותיאטרון המדיטק ובה השתתפו נועה קשפיצקי, גלעד שמואלי, רוני מרחבי ועוד שחקנים.

בשנת 1995 שודרה תוכנית מיוחדת של "לילה גוב" עם גידי גוב, בה התארחו באולפן חברי ההרכב המקורי, ויחד ביצעו משירי האלבום.

בשנת 1999 הועלתה בערוץ הילדים הפקה מיוחדת של "הכבש השישה עשר" בעיבודו של יוני רכטר והשתתפו בה מנחי הערוץ באותה תקופה: עודד מנשה, מיכל ינאי, טל מוסרי, אפרת רייטן, דנה דבורין, ליאת אחירון, עדי עזרוני, נמרוד רשף ודורי טפר. יהונתן גפן השתתף אף הוא ושיחק בתפקיד עצמו לצד דניאל מגון.

בשנת 2000 הועלתה במסגרת החוג לתיאטרון באוניברסיטה העברית הצגת ילדים שהתבססה על השירים מתוך הספר שלא זכו להלחנה, כגון "איש הולך על החבל" ו"אתמול מצאתי אבן". ההצגה, שביים גיא טנא והפיקה נגה קלינגר, נקראה "הכבש השבעה עשר".
בשנת 2018 בוצע במסגרת להקת "בין השמשות" הייצוגית של בית שמש, מחזמר הכולל את השירים המקוריים עם העיבודים של שלום סוטו. המחזמר בוצע בחנוכה 2018.

בשנת 2020 הקליט יוני רכטר יחד עם חברי ההרכב שיר בשם "פנינה" – גם הוא למילותיו של יהונתן גפן ובלחן של רכטר – המתאר את עלילותיה של חתולת רחוב בשם פנינה. השיר נכלל באלבום הילדים של רכטר "יוני ג'ירף".

 האיחוד 

באוקטובר 2024 פורסם כי חברי ההרכב, יהודית רביץ, גידי גוב, דויד ברוזה ויוני רכטר, המשתתפים המקוריים של התקליט, יתאחדו למופע משותף, תחת השם: "הכבש השישה עשר ושירים שלנו גם" (בו ישירו בנוסף לשירים מהתקליט, גם שירים מקוריים של כל אחד מארבעת חברי ההרכב). המופע המחודש עלה בינואר 2025.

במופע שולבו קטעי וידאו וקולו של יהונתן גפן המנוח. ליהודית רביץ הייתה זאת הופעה ראשונה מול קהל לאחר כשבע שנים שבמהלכן לקחה הפסקה. הניהול המוזיקלי של המופע המחודש נעשה בידי רכטר, והעריכה נעשתה בידי אתי אנטה-שגב. מלבד שירי הכבש השישה עשר המקוריים, נכללו בהופעה בין היתר השירים "עטור מצחך" של יוני רכטר, "באה מאהבה" של יהודית רביץ, "יהיה טוב" של דויד ברוזה ו"אני שוב מתאהב" של גידי גוב.

עם תחילת מכירת הכרטיסים לקהל הרחב, נפתחו שלוש הופעות בהיכל התרבות בתל אביב ושתי הופעות בבנייני האומה בירושלים. אתרי המכירה, בהם המתינו עשרות אלפי ישראלים, קרסו, ותוך 30 דקות אזלו כלל הכרטיסים. לאור הביקוש, נפתחו הופעות נוספות בהיכל התרבות ובמרכז הקונגרסים בחיפה, וגם אליהן אזלו כל הכרטיסים בתוך שעה. הופעות נוספות שנפתחו למכירה בהיכל התרבות ובתיאטרון קיסריה נמכרו אף הן תוך יממה. בהמשך, נפתחו הופעות נוספות בבריכת הסולטן בירושלים, רעננה, באר שבע ועוד.

המופע זכה לביקורות מהללות, הן מהצופים והן ממבקרי המוזיקה.

 רשימת השמעה 

 מהדורת תקליט (1978) 

 מהדורת התקליטור המורחבת (1991) 

 רשימת המשתתפים באלבום 
יהונתן גפן - ספוקן וורד
יוני רכטר - זמרה, פסנתר, פנדר רודס, עיבוד
גידי גוב - זמרה, קולות רקע
יהודית רביץ - זמרה, קולות רקע
דויד ברוזה - זמרה, קולות רקע, גיטרה קלאסית

 משתתפים נוספים 
שלמה יידוב - גיטרה אקוסטית, גיטרה חשמלית, קולות רקע
שם טוב לוי - חליל
מיקי שביב - גיטרה בס
ארנון פלטי - גיטרה בס
אלון הלל - תופים
עדה נסטוביץ' - ספוקן וורד (ב1)
דוד אלהרר - הפקה

 תארים 
מקום 9 ברשימת "100 האלבומים הישראלים הטובים", ידיעות אחרונות 2005
מקום 13 במצעד "63 האלבומים הישראליים האהובים בכל הזמנים", רשת ג', בשיתוף עם Mako ו-Nrg, 2011
פרס אקו"ם, 2014 - יוני רכטר ויהונתן גפן זכו בפרס ע"ש לוין קיפניס לתרומה מיוחדת בתחום היצירה לילדים

לקריאה נוספת
 גיא טנא, ילד, כבש, זנב ושירים, הוצאת סער, 2017.

 קישורים חיצוניים 


 , 1991
 , 1992
 תוכנית מיוחדת לציון 30 שנה לכבש השישה עשר בגלגלצ, מגישה לילך ברנע, 2008



  קטע קריאה מהספר, "הסיפור על האיש הירוק", גלי צה"ל, 2017



הערות שוליים

קטגוריה:אלבומי יוני רכטר
קטגוריה:אלבומי גידי גוב
קטגוריה:אלבומי יהודית רביץ
קטגוריה:אלבומים בעברית
קטגוריה:אלבומים שהוקלטו באולפני טריטון
קטגוריה:אלבומי מוזיקה לילדים
קטגוריה:כבשים בתרבות
קטגוריה:ספרי שירה עבריים לילדים